**Sensorveiledning for masteroppgaver med muntlig eksamen ved ILOS**

**1. Allment**

Alle medlemmer i eksamenskommisjoner regnes som sensorer. Vi skiller likevel mellom ekstern og intern sensor. Det skal være et internt og et eksternt medlem. Ekstern sensor har et særlig ansvar for å sikre at det ikke oppstår ”lokale” karakternivåer. Veileder er ikke med i eksamenskommisjonen.

**2. Gjennomføringen av sensuren**

I forkant av muntlig eksamen holder kommisjonen et sensurmøte. Vanligvis holdes møtet over telefon eller via webkamera. Kommisjonen skal komme til enighet om karakter på den skriftlige oppgaven.

Sensurfristen oppgis av eksamenskonsulenten. Fristen inkluderer gjennomføring av muntlig eksamen. Senest to virkedager før muntlig skal karakter på den skriftlige oppgaven være klar fra kommisjonen. Eksamenskonsulenten registrerer karakteren i Studentweb og gir studenten beskjed. Vedkommende velger selv om han/hun ønsker å sjekke karakteren før muntlig eksamen.

Med mindre begge sensorene har mulighet til å møte personlig foregår muntlig eksamen i et videokonferanse-rom, med ekstern sensor tilgjengelig på skjerm. Eksamen begynner med at studenten gir en kort presentasjon av oppgaven sin (5-10 min). Studenten kan ha med notater, men det legges ikke opp til bruk av Powerpoint e.l. Deretter stiller sensorene kandidaten spørsmål. Det kan være om for eksempel struktur, metode eller teori. Det skal kun stilles spørsmål om selve oppgaven og arbeidet med den, ikke andre emner i mastergraden e.l. Muntlig eksamen har en varighet på inntil 30 minutter.

Etter eksamineringen bes studenten om å gå ut på gangen. Så diskuterer kommisjonen om vedkommende skal bli stående på samme karakter, eller om karakteren skal endres. Da karakteren kun er justerende - det er ingen vekting - er det kun snakk om å bli stående, eller endre karakteren opp eller ned. Deretter kommer studenten inn igjen, og får høre det endelige resultatet. Det er kun den endelige karakteren som kommer på studentens vitnemål.

Etter muntlig eksamen skal kommisjonen skrive en begrunnelse for karakteren (minimum én A4-side). Denne føres i pennen av ekstern sensor, og intern sensor får den deretter oversendt for oversyn før den sendes til eksamenskonsulenten.

Estimert tidsbruk på en 60 sp. masteroppgave er 12 timer. I tillegg kommer 45 min. for muntlig eksamen.

**3. Karakterskala**

Grunnlaget for vurderingen av masteroppgaven er den fagspesifikke karakterbeskrivelsen, som er vedlagt. Se også tekstene ”Kort om emnet” og ”Hva lærer du” *(*læringsutbyttet) på emnebeskrivelsen for masteroppgaven for mer konkrete faglige krav. Karakteren skal gjenspeile i hvilken grad læringsutbyttet er oppnådd. Se også punkt 4. **Dersom kommisjonen vurderer den skriftlige masteroppgaven til karakteren F skal det ikke holdes muntlig eksamen.**

**4. Momenter ved karaktersettingen**

Følgende momenter tillegges vekt ved karaktersettingen:

- Formulering av tema og problemstilling for oppgaven

- Oppgavens fokus og avgrensning

- Refleksjonsnivå vedrørende teori og metode

- Evne til anvendelse av teori og metode

- Forhold til litteratur og tidligere forskning på området

- Kildebruk og bibliografi

- Forhold til materiale: valg, innhenting, avgrensning, tilrettelegging, analyse

- Klarhet og struktur i fremstillingen

- Språklige ferdigheter

- Originalitet (nytt materiale, nye problemstillinger, ny kunnskap, nye hypoteser)

- Selvstendighet

- Grundighet

- Påpeking av mulige videreføringer av arbeidet

I avveiningen av hvor mye det enkelte moment skal telle, må det brukes skjønn. Det viktigste vurderingskriteriet er det helhetsinntrykket som oppgaven gir etter en samlet vurdering.

**5. Ekstraordinære forhold**

Hvis kommisjonen ikke er i stand til å komme til enighet om karakter, skal eksamenskonsulenten kontaktes. Sensuren går da videre til en intern oppmann som får tilsendt de to sensorenes ulike begrunnelser. Oppmannen fungerer først som megler. Dersom enighet likevel ikke oppnås, tar oppmannen den endelige avgjørelsen om karakteren. Ved bruk av oppmann begynner ikke sensurfristen å løpe på nytt.

**6. Sideantall**

Veiledende sideantall på en 60 sp. oppgave er 80–100 standardsider. Hvis sideantallet på masteroppgaven er vesentlig høyere eller lavere enn det som er oppgitt i emnebeskrivelsen, er det opp til kommisjonen å vurdere om dette har gått utover det faglige nivået.

**7. Mistanke om fusk**

Ordinær sensur skal ikke fullføres hvis det forekommer mistanke om fusk. Ved mistanke om avskrift av kilder (for eksempel bøker eller nettsider) uten at disse er oppgitt som referanse, skal eksamenskonsulenten umiddelbart kontaktes. Han/hun vil utføre en plagiatsjekk og sørge for den videre saksbehandling.

**8. Øvrig**

Ved øvrige spørsmål, kontakt eksamenskonsulent Petter Bogen Sydhagen: p.b.sydhagen@ilos.uio.no, telefon: 22 85 68 03

Takk for at du gjør sensurarbeid for ILOS!